Kroget e oa an abadenn abred-tre, war-dro 4 eur, pemp diouzh eur beure, pa 'z eo kroget ar varc'hadourien gentañ da erruout war al lec'h. Ur strollad eus Skol Diwan Lannuon a oa eno evit degemer an dud, lec'hiañ pep stal, bezañ sur e oa lakaet mat ar gweturioù hag ar  c'hirri-stlej, ha harzh diouzh ar varc'hadourien da dapout re a blas diwar an aleoù. Setu an drevell gentañ o devez tud ar skol vrezhonek da blediñ ganti. Ur strollad all a dud a oa abred ivez o tommañ kafe, oc'h aozañ boued, fritez, krampouezh, silzig, meskl… Unan all a rae war-dro an ostaleri. Unan all c'hoazh war-dro ar stal levrioù hag ar strollad diwezhañ, war-dro ar stalig bitrakoù. Emberr e vo ur rummad all a dud o tont da zastum an traoù ha da renkañ ar blasenn. Setu strivadenn Skol Diwan Lannuon  hag a lak kement a nerzh e Marc'had al Laou, ur foar hag a zegas kazi an hanter eus gounidegezhioù bloaziek ar c'huzul skoazell.